《示从侄臻荫》
清代·方浚师

吾家盛甲第，河库为权舆。厥后二十科，榜上姓名书。

祖德培植远，岁月几盈虚。记汝赴京国，岁在丁巳初。

淮北纷干戈，烽火遍里闾。田园尽荒芜，尔我蚁虱如。

我抱风木痛，衔血哀皋鱼，长途尔为伴，谋失系我疏。

说饼杂豆麦，充肠多芋渠。马氏蓬门中，嚄嚄声无猪。

室罄如悬磬，镜暗空藏蜍。何以驱忧患，㰂酒浮春蛆。

南北苦流离，六载三移居。赋性赖坚忍，讵谓豁达欤。

艰难奉慈母，家无儋石储。劳劳齑盐问，可怜灰烬余。

天恩亦云厚，槃带匪思且。期汝嘉禾植，恶彼莠草锄。

望汝奋骐骥，驽材嗤蹇驴。善米与性禾，丰稔验经畬。

篝镫照缥缃，明月来庭除。而翁咏子衿，风尘羁客裾。

五十尚勤学，乡曲流名誉。丰城跃剑气，光射牛斗墟。

行见甲坼萌，春雷惊发舒。高曾贸矩矱，箕裘宜勉诸。

雕鹗出秋尘，直上毋踌躇。

作者简介：（1830—1889）清安徽定远人，字子严，号梦簪。咸丰五年举人，官至直隶永定河道。有《退一步斋诗文集》。